Aruanne MTÜ Eesti Lugemisühingu 2020. aasta sisulise tegevuse kohta

I Ülevaade ühingu juhatuse tööst

Eesti Lugemisühingu juhatuses on sel aastal olnud 7 liiget, need on Maria Jürimäe, Jelena Sepp, Heli Prii, Kadi Lukanenok, Mare Müürsepp, Kaja Kivisikk ja Liina Velner.

Juhatuse liikmete ülesanded jagunesid alljärgnevalt:

Heli Prii – Väikeste kodu-uurijate tegevuse koordineerimine, lugemisühingu listi haldamine, uute liikmete registreerimine

Maria Jürimäe – õpetajakoolitus koostöös TÜ Kompetentsikeskusega, rahvusvahelised projektid

Kadi Lukanenok – rahvusvaheline koostöö (FELA, IDEC)

Kaja Kivisikk – praktikute koolitus ja ühisüritused Tartus ja Tartumaal

Liina Velner – rahvusvahelise pildiraamatu projekti 3MR Eesti tegevuse koordineerimine

Jelena Sepp – koolitusjuht

Mare Müürsepp – ühingu esinaine.

2020. aasta jooksul on toimunud 5 juhatuse koosolekut, nimelt 28. veebruaril, 12. juunil, 14. augustil, 20. oktoobril ja 30. detsembril. Seoses 2020 a jaanuaris toimunud rahvusvahelise konverentsiga tegime mitu nädalat järjest väga tihedat koostööd üritust korraldades, meediaga suheldes, ühingu vabatahtlikke haarates.

Alates märtsist 2020 toimusid koosolekud osaliselt veebis.

Aastal 2020 astus ühingusse 3 uut liiget.

II Haridusministeeriumi rahastatud projektid

II 1. Lugemisühingu koolitused

Koolituse kaudu teavitati õpetajaid, lapsevanemaid, raamatukoguhoidjaid ja lapsehoidjaid lugemis- ja kirjutamisteemadest, anti praktilisi nõuandeid, jaotusmaterjali, viidi läbi arutelusid.

8 koolitajat on aastal 2020 korraldanud koolitused Tartus, Tarvastus, Padisel, Koerus, Kostiveres, Jõhvis, Rakkes ja Tallinnas. Koolituste teemadeks olid kirjaoskust toetav õppekeskkond, digivahendid ja mängud lugema-kirjutama õppimisel; lugemispesa kujundamine ja sobivad tegevused eelkoolieas; kunsti, laulu ja liikumise rakendamine kirjaoskuse toeks; kirjaoskuse omandamine õuetunnina; lapse kõne-eelne kommunikatsioon. Eriti tõsteti esile digivahendite rakendamist (jutupliiats), vaheldusrikkust võtetes, koolitajate endi meisterlikkust mängulise tegevuse juhtimises, meeleolu loomisel, niisamuti saadud teadmisi lapse kõne arengust ja selle takistustest. Koolituste tagasiside esitatakse Eesti Lugemisühingu kodulehel.

II.2 Projekt Väikesed kodu-uurijad

Kodu-uurimuslik tegevus toetab väärtuskasvatust ja õpilaste sotsiaalset arengut, lõimib erinevaid õppeaineid. Projekti tulemusel talletatakse hulgaliselt väärtuslikke mälestusi, paraneb laste lugemis- ja kirjutamisoskus, saadakse uurimistöö koostamise esimesed kogemused ja oskused.

10. tegevusaasta lõpetamine oli eriti pidulik, konverents Roosna-Alliku mõisakoolis toimus kultuuriministri osavõtul ja seda kajastati ka TV3 uudistes 12.09.20. Kümnenda aasta teema oli „Meie kandi keel ja kombed“, osales 70 tööd, kusjuures osavõtjaiks olid ka Soome koolide eesti keele õppijad kui ka huvilised Austraaliast. Tegevus toimus koostöös Järvamaa muuseumiga. **Järvamaa Muuseumi eripreemiad:**

Timmu Saat (Melliste Algkool-Lasteaed, juhendaja Sirje Jugaste) **Põnev kooliteemaline uurimistöö.**

Kairiin Tõnise (Paide Hillar Hanssoo Põhikool, juhendaja Kairi Tõnise) **Tubli Järvamaa aineline uurimistöö.**

Leneli Lasn (Jõõpre Kool, juhendajad Ülle Vares ja Kairi Vainola) **Ilusaima käekirja ja vormistusega uurimistöö.**

Evely Kaldma (Haljala Kool, juhendaja Külli Heinla)**Teaduslikkuse eripreemia.**

Roosi Rütman. (Aegviidu kool, juhendaja Anneliis Liblik) **Ilusaima käekirja ja vormistusega uurimistöö.**

Eliise Viirna (Rocca al Mare Kooli Vodja Individuaalõppekeskus, juhendajad Janne Palu ja Anu Käärik)**Tubli Järvamaa aineline uurimistöö**

Hanna Suik (Melliste Algkool-Lasteaed, juhendaja Sirje Jugaste) **Maaelu kajastamise eripreemia.**

Elizabeth Kelder (Saaremaa Ühisgümnaasium, juhendaja Merle Prii) **Originaalsema teema eripreemia**.

Karola Kuldsaar (Saaremaa Ühisgümnaasium, juhendaja Merle Prii) **Originaalsema teema eripreemia.**

Marleen Laigu (Haljala kool, juhendajad Merle Varek ja Külli Heinla) **Lootustandva tulevase ajaloolase eripreemia.**

Eripreemiaid jagas ka ajakiri „Hea Laps“. Tunnustati juhendajaid, kes kümne aasta jooksul järjepidevalt oma tööd on väga hästi teinud. Lisaks ühingu kodulehele kajastas tegevust ka Koolielu portaal: <https://koolielu.ee/info/readnews/584838/vaikesed-kodu-uurijad-pidasid-kodu-uurimustoode-voistluse-10-sunnipaeva>

II.3 Koolitused lugemisraskustega laste õpetajatele ja lapsevanematele

Koolituste käigus anti lapsevanematele ülevaade lugemisraskuse tunnustest, õpetati lugemist toetavaid tegevusi ja harjutati tõhusa lugemisõpetuse võtteid koduseks kasutamiseks.

Koolitused toimusid Tallinna lasteaedades. Teemadeks olid kõnepuue ja lugemisraskuse risk. Väga kasulikuks hindasid osalejad saadud ülevaadet kõnepuuetest ja nende erinevustest kui ka kõnepuudega laste toetamisest lasteaiarühmas. Huvi pakuvad kirjutamisharjutused, käelised tegevused ja rütmiharjutused, mis aitavad lugemis-kirjutamisprobleeme ennetada.

Koolituste tagasiside esitatakse Eesti Lugemisühingu kodulehel.

II.4 Lugemispesade konkurss

Lugemispesade konkursile saabus 40 ettekannet lasteaedadest ja koolidest. Osalejad kirjeldasid oma lugemispesa valmimise protseduuri ja tegevuses hoidmise tavasid. Saabunud fotode galerii ja pesade kirjeldused leiavad kasutust Eesti Lugemisühingu kogumikus "Lugemispesa“, mis ilmub jaanuarikuus omaette kodulehel veebiväljaandena. Konkursil osalenud õpetajaid premeeriti lasteraamatutega nende pesade jaoks. Lugemispesade konkurssi vedas Kaja Kivisikk. Lugemispesa koolituse tegevusi veab Maili Liinev.

Ülevaade lugemispesade konkursist on ilmunud Koolielu portaalis <https://koolielu.ee/info/readnews/586268/ilusaim-asi-on-pesa>

II.5 Lugemisühingu aastakonverents

Kuna tavaliselt toimub juuni alguses ühingu aastakonverents, siis sel aastal oli ettevalmistus takistatud pandeemia tõttu. Üritus toimus väiksemas mahus, nimelt seminarina Paides. Eelnevalt oli läbi viidud lugemisühingu liikmete seas küsitlus, et selgitada, kuidas kulges erialaline töö distantsõppe perioodil. Küsitlus oli adresseeritud eraldi lasteaia õpetaja, klassiõpetaja, aineõpetaja ja tugiisiku erialale. Tulemusi kajastab artikkel Koolielu portaalis: <https://koolielu.ee/info/readnews/584642/miks-raakida-kirjaoskusest>

III Lugemishariduse jagamine

III.1 Lugemisühingu liikmed võtsid tavapäraselt osa Lastekaitseliidu algatatud protsessist Hea laste- ja noorteraamatu valimine. Tulemuseks on lugemissoovituste posterid, mis on avaldatud meedias, väljatrükke levitavad kauplused ja raamatukogud.

III.2 2020. aasta eriliseks võimaluseks kujunes rahvusvaheline kirjaoskuskonverents, mida ühing korraldas Tallinnas 17.-19. jaanuaril. Sellega kaasnes meediakajastus nii kodumaises kui ka rahvusvahelises ajakirjanduses, niisamuti pidulikud üritused linnavalitsuse, haridusjuhtide jm avalikkuse esindajate osavõtul nii Tallinnas, Narvas, Maardus kui ka Paides, nii et kirjaoskuse tänapäevase arutelu siirded jõudsid laiemale kui kunagi varem. Konverents õnnestus suurepäraselt, toetajateks olid Nordplus, Briti Nõukogu, EAS, KÜSK, Tallinna LV Kodurahu programm jpt. Meediakajastus on olnud väga positiivne.

<https://4bscl2020.home.blog/>

<https://koolielu.ee/info/readnews/578025/jesper-shlomo-kriselle-ja-teised>

III.3 Lugemisühingu vabatahtlikud tegutsevad raamatukogudes lugemismängude tutvustamisel; distantsõppe ajal jagati veebipõhiseid lugemissoovitusi ja kirjaoskuse didaktika alaseid materjale.

III.4 Jätkuvalt jagab lugemisühing teavet düsleksia kohta. Kadi Lukanenok ja Tiiu Tammemäe kirjutasid ka Eesti düsleksiauuringuid ja –haridust kajastava artikli rahvusvahelisse kogumikku.

IV Rahvusvaheline tegevus

IV. 1 Konverents “Ühist keelt otsides”

Jaanuaris 2020 toimus kaua ettevalmistatud suursündmus, rahvusvaheline kirjaoskuskonverents “Ühist keelt otsides”. Meie korraldatud konverents jätkas Läänemeremaade kirjaoskuskonverentside traditsiooni, mille kindlustamisel teeme head koostööd naabermaade kirjaoskusühingutega.

Konverents algas sissejuhatava kultuuri tutvustava päevaga 16. jaanuaril, sellele järgnevalt oli külalistel võimalus külastada Tallinna koole ja lasteaedu. 17.jaanuari õhtul toimunud avamisel osalesid Tallinna Linnavalitsuse, Tallinna Ülikooli kui ka Haridusministeeriumi esindajad. Ka kahe ettekannetepäeva (18. ja 19. jaanuar) järgselt jätkusid tutvumiskäigud Eesti haridus- ja kultuuriasutustesse, pikemad väljasõidud olid Narva kolledžisse, Paidesse ja Maardu Gümnaasiumi.

 <https://www.youtube.com/watch?v=GNjq0CJ-Oy4>

Rahvusvahelisel konverentsil sai osa enam kui sajast ettekandest, esinejad oli pea 40 riigist. Teiste teemade hulgas tuli juttu kirjaoskuse toetamisest ja edendamisest eri haridusvormides ja -astmetes. Lisaks sai kuulda erivajadustega lugejast-kirjutajast, täiskasvanuharidusest, raamatukogudest tänapäevases infomaailmas ja paljust muust.

Sündmuse pealkiri "Otsides ühist keelt" viitab vajadusele leida üksteisemõistmist ja lahendusi, mis toimiksid eri kultuuriruumides ja rahvusvaheliselt. Tulipunktis olid eriti aktuaalsed teemad, nagu erivajaduste varane äratundmine ja toetamine, digipädevused, 21. sajandi kirjaoskuse kirjeldamine ning mõõtmine.

Sündmuse peaesinejad olid Soomest, Iisraelist, Suurbritanniast jm, katusorganisatsiooniks Euroopa kirjaoskusühingute föderatsioon. Konverentsi korraldamist toetasid Nordplus, Briti Nõukogu, Tallinna Linnavalitsus, EAS, KÜSK jt.

IV.2 Erasmus+ project 3MR Making the most of the Magic of Reading

Alates 2018. a on töös Erasmus+ projekt, mille sisuks on lugemiskasvatuse didaktika edendamine. Kuidas lugeda lastega pildiraamatuid köitval ja arendaval moel – 2020. a puhkenud pandeemia tõttu otsis projektimeeskond lahendusi, et siiski kõik hädavajalikud kohtumised ja koolitused korraldada, mis ka projektijuhiga kooskõlastatult on toimunud. Eestipoolset tegevust juhib Liina Velner.

V Lugemisühingu üldkulud

Lugemisühingu üldkulusid on kasutatud vastavalt nende kavandatud otstarbele.

Koduleht on meiesugusele ülevabariigilisele ühendusele eluliselt vajalik kanal, ja selle pidev uuendamine ja aktuaalsena hoidmine on juhatuse üheks prioriteediks. Kodulehe halduskulud võimaldavad töös hoida asjatundlikku IT abi ja rikastada lehte erinevat lahendust nõudvate materjalidega. 2020. a vältel oli kodulehega rohkem tegemist kui muidu, kuna kodulehe majutus tekitas probleeme ja kogu materjal oli vaja uuel kodulehel uuesti vormistada, mis eeldas ka juhatuse liikmete suuremat panustamist materjali ülevaatamisele ja taaskoostamisele.

Sidekulud katavad juhatuse liikmete kulutusi projektide koordineerimisel, liikmete nõustamisel, üldsuse sh meedia esindajatega ühenduse pidamisel.

7. juuni 2021

Aruande koostas Eesti Lugemisühingu juhatuse esinaine Mare Müürsepp